Paimion Ruoskan salibandyn miesten edustusjoukkueen pelaaja loukkaantui vakavasti Kilosport Paimiossa pelatussa 3-divarin ottelussa lauantaina. Ruoskan hyökkääjä törmäsi kovavauhtisesti FBT Blue Flamesin pelaajan kanssa suurin piirtein keskellä kenttää.
- Pelaajat eivät nähneet toisiaan, ja raju törmäys tuli molemmille yllätyksenä. Todella huono tuuri tilanteessa, Ruoskan joukkueen valmentaja Markus Kaarlela kertoo.
- Kyseessä oli puhdas vahinko, Kaarlela painottaa.
Ruoskan hyökkääjä löi törmäyksessä päänsä ja vaipui tajuttomana kentän pintaan. Pelaaja sai ensiapua paikalla, mutta oli tajuttomana aina ambulanssin tuloon saakka. Hyökkääjä kuljetettiin jatkohoitoon TYKSiin. Turkulaisen FBT Blue Flamesin pelaaja loukkaantui myös tilanteessa saaden verisen haavan päähänsä.
- Olen nähnyt pelaaja- ja valmennusurani aikana satoja pelejä. Tämä oli ensimmäinen näin vakava tilanne, Kaarlela sanoo.
Yhteentörmäys tapahtui 15 sekuntia ennen pelin päättymistä. Ottelua ei jatkettu enää tilanteen jälkeen. Ottelu päättyi Ruoskan 10-1-voittoon. Päivän aiemmassa ottelussa Ruoska kukisti turkulaisen SBS Kalkkilan Majakan lukemin 5-1.